उत्तर प्रदेश में योगी आदित्यनाथ की ताज़पोशी के बाद भी अगर आपके मन में कोई दुविधा है तो मैं आपकी भावनात्मक संवेदना को सलाम करता हूं। गोवा और मणिपुर में लोकतंत्र के सरेआम चीरहरण का मंचन देखने के बाद भी अगर कोई यह सोचता है कि तकनीकी बहुमत साथ होने पर भी भाजपा और भागवत सामाजिक लाज के घूंघट में रहेंगे तो वह सियासत के छायावादी दौर में रह रहा है। जो भाजपा अल्पमत को बहुमत में बदलने के लिए दीन-ईमान की परवाह नहीं करती है, बहुमत साथ होता तो वह स्वयंसेवकों की सेना के प्रमुख को देश की तीनों सेनाओं का प्रमुख बनाने का काम एक झटके में कर देती। इस जुलाई में ऐसा नहीं हो पा रहा है तो इसके लिए भाजपा की सदाशयता और भागवत की विनम्रता को नमन करने की नहीं, भारत के भाग्य को सराहने की ज़रूरत है। पांच साल बाद जब यह मौक़ा फिर आएगा तो हम कितने भाग्यशाली रहेंगे, तब देखेंगे।